               ЕВРОПЕЙСКА КОМИСИЯ
            ???????, 7.5.2015
            COM(2015) 209 final
            Embargo vista
            Препоръка за
            РЕШЕНИЕ НА СЪВЕТА
            за налагане на глоба на Испания поради манипулиране на данни за дефицита в автономна област Валенсия

               ОБЯСНИТЕЛЕН МЕМОРАНДУМ

               1.Контекст на препоръката

               Съгласно член 126, параграф 1 от Договора за функционирането на Европейския съюз (ДФЕС) държавите членки трябва да избягват прекомерен държавен дефицит. Данните за държавния дефицит и държавния дълг, които са от значение за прилагането на членове 121 и 126 от ДФЕС или на Протокола за процедурата при прекомерен дефицит, приложен към Договорите, представляват информация от съществено значение за координирането на икономическите политики в Съюза.

               С Регламент (ЕС) № 1173/2011 на Европейския парламент и на Съвета от 16 ноември 2011 г. за ефективното прилагане на бюджетното наблюдение в еврозоната
                  1
                се определя система от санкции с цел подобряване на прилагането на бюджетното наблюдение в еврозоната. В този контекст, с цел предотвратяване на практиките на погрешно представяне на данни за държавния дефицит и държавния дълг, независимо дали е умишлено или поради груба небрежност, в член 8, параграф 1 от регламента се предвижда, че по препоръка на Комисията Съветът може да реши да наложи глоба на отговорната държава членка.

               С член 8, параграф 3 от Регламент (ЕС) № 1173/2011 на Комисията се предоставят правомощия да извършва всички необходими разследвания, когато установи, че съществуват сериозни данни за наличието на факти, които могат да представляват погрешно представяне на данни за държавния дефицит и държавния дълг. На 11 юли 2014 г. Комисията започна официално разследване във връзка с манипулирането на статистически данни в Испания, както е посочено в Регламент (ЕС) № 1173/2011.

               Предварителните констатации от разследването във връзка с манипулирането на статистически данни в Испания, както е посочено в Регламент (ЕС) № 1173/2011, бяха изпратени на Испания за становище на 19 февруари 2015 г. съгласно изискването в член 6 на Делегирано решение 2012/678/ЕС на Комисията. Комисията прикани Испания да представи писмено становище по предварителните констатации в срок до 19 март 2015 г. Испания представи писменото си становище на 24 март 2015 г.

               На [xx] май 2015 г. Комисията прие своя доклад относно разследването във връзка с манипулиране на статистически данни в Испания, както е посочено в Регламент (ЕС) № 1173/2011
                  2
                („докладът“), в който становището на Испания е взето предвид.

               Заключението от доклада е, че един от органите на държавното управление на Кралство Испания — Регионалната служба за вътрешен одит на автономна област Валенсия (IGGV), е проявил сериозна небрежност поради факта, че не е отразявал разходи за здравеопазване и не е спазвал принципа на текущо начисляване в националните сметки (ESA 95), което е довело до неправилно отчитане на данните за държавния дефицит на Испания пред Евростат през март 2012 г. Освен това в доклада се стига до заключението, че неотразяването на разходите не е било коригирано независимо от факта, че информацията за съществуването и мащаба на този проблем е била обществено достъпна в докладите на Регионалната сметна палата.

               Предвидените член 8, параграф 1 от Регламент (ЕС) № 1173/2011 условия за отправяне на препоръка до Съвета за налагане на глоба на държавата членка са налице по отношение на погрешното представяне на данни за дефицита — обстоятелство, което е настъпило, когато Испания е отчела погрешните данни пред Евростат през март 2012 г., т.е след влизането в сила на регламента на 13 декември 2011 г. В съответствие с член 8, параграф 2 от регламента размерът на глобата не следва да надвишава 0,2 % от брутния вътрешен продукт (БВП) на съответната държава членка по последни данни.

               2.Изчисляване на глобата

               В съответствие с член 14 от Делегирано решение 2012/678/ЕС на Комисията от 29 юни 2012 г. относно разследванията и глобите във връзка с манипулиране на статистическите данни, посочени в Регламент (ЕС) № 1173/2011
                  3
               , Комисията следва да гарантира, че глобата, която ще бъде препоръчана, е ефективна, пропорционална и има възпиращ ефект. Размерът на глобата се определя с помощта на двуетапна методология. Първо Комисията определя референтния размер. След това тя може да увеличи или намали референтния размер, като вземе предвид обстоятелствата в конкретния случай.

               Съгласно член 14, параграф 2 от Делегирано решение 2012/678/ЕС на Комисията референтният размер на глобата, която ще бъде наложена, се равнява на 5 % от по-голямото въздействие на погрешното представяне, т.е. по отношение на дефицита на сектор „Държавно управление“ на Испания, за съответните години, посочени в нотификацията в рамките на процедурата при прекомерен дефицит (ППД). Преразглеждането на разходите, отчетени от Кралство Испания при нотификацията по ППД през април 2012 г., съответства на неплатените разходи (предимно) за здравеопазване и възлиза на 1,893 милиарда евро. Следователно референтният размер възлиза на 94,65 милиона евро.

               Като се вземат предвид критериите, установени в член 14, параграф 3, буква а) от Делегирано решение 2012/678/ЕС на Комисията, в доклада се стига до заключението, че поради ограниченото въздействие върху дефицита на Кралство Испания като цяло погрешното представяне на данни не е имало значително въздействие върху функционирането на засиленото икономическо управление на Съюза. Освен това, предвид факта, че отчитането на правилните данни е било извършено скоро след публикуването на неточните данни за дефицита на Испания през април 2012 г., което е позволило данните за дефицита на Испания да бъдат преразгледани още през 2012 г., Комисията счита, че при тези конкретни обстоятелства размерът на глобата на Кралство Испания може да бъде намален на това основание.

               Като се вземат предвид критериите, посочени в член 14, параграф 3, буква б) от Делегирано решение 2012/678/ЕС на Комисията, в доклада се посочва, че погрешното представяне на данни е било в резултат на груба небрежност. В доклада не се стига до заключението, че погрешното представяне на данни е било умишлено, и при конкретните обстоятелства размерът на глобата не се променя на това основание.

               Като се вземат предвид критериите, посочени в член 14, параграф 3, буква в) от Делегирано решение 2012/678/ЕС на Комисията, в доклада се стига до заключението, че погрешното представяне на данни по същество е било дело на един от органите на държавното управление на Кралство Испания (вж. по-специално раздел 3 от доклада). Комисията счита, че при конкретните обстоятелства размерът на глобата на Кралство Испания може да бъде намален на това основание.

               Въпреки че в доклада се стига също така до заключението, че информацията за съществуването и мащаба на този проблем е била обществено достъпна в продължение на много години в докладите на Регионалната сметна палата, това обстоятелство не е било взето предвид с оглед на евентуално увеличаване на размера на глобата, тъй като през по-голямата част от разследвания период, т.е. до влизането в сила на Регламент (ЕС) № 1173/2011 на 13 декември 2011 г., не са били предвидени санкции за погрешно представяне от страна на държавите членки на данни за държавния дефицит и държавния дълг.

               Като се вземат предвид критериите, посочени в член 14, параграф 3, буква г) от Делегирано решение 2012/678/ЕС на Комисията, отправната точка е, че референтният размер е максимално установеният, умножен по броя на годините, през които е извършвано съответното погрешно представяне, в рамките на последните четири години от последната нотификация. При разследването бе разкрито погрешно представяне на данни за дефицита на сектор „Държавно управление“ в Испания в продължение на редица години, което е започнало още през 1988 г. (вж. по-специално раздели 2.3 и 3 от доклада). Предвид факта обаче, че Регламент (ЕС) № 1173/2011 е влязъл в сила едва на 13 декември 2011 г., както и че преди посочената дата не са били предвидени санкции за погрешно представяне на данни за държавния дефицит и държавния дълг, при конкретните обстоятелства размерът на глобата не се променя на това основание.

               Като се вземат предвид критериите, посочени в член 14, параграф 3, буква д) от Делегирано решение 2012/678/ЕС на Комисията, в доклада се стига до заключението, че в хода на разследването испанските национални статистически органи и всички засегнати органи са оказали пълно съдействие, като са предоставили на Комисията поисканата информация, необходима за разследването (вж. по-специално раздел 3 от доклада). Комисията счита, че при конкретните обстоятелства размерът на глобата на Кралство Испания може да бъде намален на това основание. Във връзка с този въпрос Комисията е възприела до известна степен своята практика в областта на конкуренцията, където размерът на глобите може да бъде намален до 50 % на основание оказаното на Комисията съдействие в хода на дадено разследване.

               Като цяло, като се вземе предвид сътрудничеството от страна на Кралство Испания в хода на разследването, както и някои допълнителни, облекчаващи размера на глобата обстоятелства в конкретния случай, посочени по-горе, Комисията препоръчва на Съвета размерът на наложената глоба да бъде определен на 18,93 милиона евро, което съответства на 20 % от референтния размер.

               В член 8, параграф 2 от Регламент (ЕС) № 1173/2011 се предвижда, че общият размер на глобата не следва да надвишава 0,2 % от БВП на Кралство Испания по последни данни. Препоръчаната глоба не надвишава 0,2 % от БВП на Испания за 2014 г.

               3.Заключение и препоръка

               В заключение, в доклада на Комисията е установено, че един от органите (IGGV) на държавното управление в Кралство Испания е проявил сериозна небрежност по отношение на неотразяването на разходи за здравеопазване (и неспазването на принципа на текущо начисляване) в националните сметки (ESA 95), което е довело до неправилно отчитане пред Евростат на данните за дефицита през 2012 г., т.е. след влизането в сила на Регламент (ЕС) № 1173/2011. Въз основа на посочените констатации Комисията препоръчва на Съвета да наложи глоба на Кралство Испания в размер на 18,93 милиона евро.

               Препоръка за

               РЕШЕНИЕ НА СЪВЕТА

               за налагане на глоба на Испания поради манипулиране на данни за дефицита в автономна област Валенсия

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз,

               като взе предвид Регламент (ЕС) № 1173/2011 на Европейския парламент и на Съвета от 16 ноември 2011 г. за ефективното прилагане на бюджетното наблюдение в еврозоната
                  4
               , и по-специално член 8, параграф 1 от него,

               като взе предвид Делегирано решение 2012/678/ЕС на Комисията от 29 юни 2012 г. относно разследванията и глобите във връзка с манипулиране на статистическите данни, посочени в Регламент (ЕС) № 1173/2011
                  5
               ,

               като взе предвид доклада на Комисията относно разследването във връзка с манипулиране на статистически данни в Испания, както е посочено в Регламент (ЕС) № 1173/2011, приет на [xx] май 2015 г.
                  6
               ,

               като взе предвид препоръката на Комисията,

               като има предвид, че:

               (1)
                     Съгласно член 126, параграф 1 от Договора за функционирането на Европейския съюз (ДФЕС) държавите членки трябва да избягват прекомерен държавен дефицит. Данните за държавния дефицит и държавния дълг, които са от значение за прилагането на членове 121 и 126 от ДФЕС или на Протокола за процедурата при прекомерен дефицит, приложен към Договорите, представляват информация от съществено значение за координирането на икономическите политики в Съюза.

               (2)
                     С цел по-ефективно прилагане на бюджетното наблюдение в еврозоната и предотвратяване на практиките на погрешно представяне на данни за държавния дефицит и държавния дълг, независимо дали е умишлено или поради груба небрежност, по препоръка на Комисията Съветът може да реши да наложи глоба на отговорната държава членка.

               (3)
                     На 11 юли 2014 г. Комисията започна официално разследване във връзка с манипулирането на статистически данни в Испания, както е посочено в Регламент (ЕС) № 1173/2011. Съгласно изискването на Делегирано решение 2012/678/ЕС на Комисията, предварителните констатации от разследването бяха изпратени на Испания за становище на 19 февруари 2015 г. Испания представи писменото си становище по предварителните констатации на 24 март 2015 г.

               (4)
                     Както е посочено в Регламент (ЕС) № 1173/2011, на [xx] май 2015 г. Комисията прие доклад за разследването, свързано с манипулирането на статистически данни в Испания, в който становището на Испания е взето предвид.

               (5)
                     В своя доклад Комисията стига до заключението, че един от органите на държавното управление на Испания — Регионалната служба за вътрешен одит на автономна област Валенсия, е проявил сериозна небрежност поради факта, че не е отразявал разходи за здравеопазване и не е спазвал принципа на текущо начисляване в националните сметки, което е довело до неправилно отчитане на данните за държавния дефицит на Испания пред Комисията (Евростат) през март 2012 г. Въз основа на констатациите на Комисията може да се заключи, че когато през март 2012 г. Испания е отчела неправилни данни пред Евростат, е бил налице случай на погрешно представяне на данни за дефицита поради груба небрежност. Посочените елементи представляват основание за налагане на глоба.

               (6)
                     Размерът на глобата не следва да надвишава 0,2 % от брутния вътрешен продукт на Испания за 2014 г.

               (7)
                     Референтният размер на глобата следва да се равнява на 5 % от по-голямото въздействие на погрешното представяне, т.е. по отношение на дефицита на сектор „Държавно управление“ на Испания, за съответните години, посочени в съобщението в рамките на процедурата при прекомерен дефицит (ППД). Преразглеждането на разходите, отчетени от Кралство Испания при нотификацията по ППД през април 2012 г., възлиза на 1,893 милиарда евро. Следователно референтният размер следва да бъде определен на 94,65 милиона евро.

               (8)
                     Като се вземат предвид критериите, установени в член 14, параграф 3, буква а) от Делегирано решение 2012/678/ЕС на Комисията, в доклада на Комисията се стига до заключението, че поради ограниченото въздействие върху дефицита на Кралство Испания като цяло погрешното представяне на данни не е имало значително въздействие върху функционирането на засиленото икономическо управление на Съюза. Стига се и до заключението, че отчитането на правилните данни е било извършено скоро след публикуването на неточните данни за дефицита на Испания през април 2012 г., което е позволило данните за дефицита на Испания да бъдат преразгледани още през 2012 г. Посочените елементи представляват основание за намаляване на размера на глобата.

               (9)
                     Като се вземат предвид критериите, посочени в член 14, параграф 3, буква б) от Делегирано решение 2012/678/ЕС на Комисията, в доклада на Комисията се стига до заключението, че погрешното представяне на данни е било резултат от груба небрежност. Размерът на глобата не следва да се променя на това основание.

               (10)
                     Като се вземат предвид критериите, посочени в член 14, параграф 3, буква в) от Делегирано решение 2012/678/ЕС на Комисията, в доклада на Комисията се стига до заключението, че погрешното представяне на данни по същество е било дело на един от органите на държавното управление на Испания. Посочените елементи представляват основание за намаляване на размера на глобата.

               (11)
                     Като се вземат предвид критериите, посочени в член 14, параграф 3, буква г) от Делегирано решение 2012/678/ЕС на Комисията, в доклада на Комисията се стига до заключението, че действията на държавата членка, които са от значение и въз основа на които може да бъде наложена глоба, са извършените в периода от 13 декември 2011 г., когато влиза в сила Регламент (ЕС) № 1173/2011, до започването на разследването. В него се стига и до заключението, че неправилно отчетените данни за дефицита са били коригирани във връзка с нотификацията по ППД през октомври 2012 г. Размерът на глобата не следва да се променя на основание продължителността на погрешното представяне на данни.

               (12)
                     Като се вземат предвид критериите, посочени в член 14, параграф 3, буква д) от Делегирано решение 2012/678/ЕС на Комисията, в доклада на Комисията се стига до заключението, че в хода на разследването испанските национални статистически органи и всички засегнати органи са оказали пълно съдействие. Посочените елементи представляват основание за намаляване на размера на глобата.

               (13)
                     Предвид изложените обстоятелства глобата, която следва да бъде наложена на Испания, следва да бъде в размер на 18,93 милиона евро.

               ПРИЕ НАСТОЯЩОТО РЕШЕНИЕ:

               Член 1

               На Испания се налага глоба в размер на 18,93 милиона евро поради погрешно представяне на данни за държавния дефицит в резултат на груба небрежност, както е изложено в доклада на Европейската комисия относно разследването във връзка с манипулирането на статистически данни в Испания съгласно посоченото в Регламент (ЕС) № 1173/2011.

               Член 2

               Адресат на настоящото решение е Кралство Испания.

               Съставено в Брюксел на  година.

                     За Съвета

                     Председател

                     (1)
                  ОВ L 306, 23.11.2011 г., стр. 1.

                     (2)
                  […]

                     (3)
                  ОВ L 306, 6.11.2012 г., стр. 21.

                     (4)
                  ОВ L 306, 23.11.2011 г., стр. 1.

                     (5)
                  ОВ L 306, 6.11.2012 г., стр. 21.

                     (6)
                  […]


               ЕВРОПЕЙСКА КОМИСИЯ
            Брюксел, 14.9.2015
            COM(2015) 430 final
            2015/0193(NLE)
            Предложение за
            РЕШЕНИЕ НА СЪВЕТА
            относно сключването на Споразумението между Европейския съюз и Република Палау за премахване на визите за краткосрочно пребиваване

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               В Регламент (ЕО) № 539/2001
                  1
                на Съвета са посочени третите държави, чиито граждани трябва да притежават виза, когато преминават външните граници на държавите членки, както и тези, чиито граждани са освободени от това изискване. Регламент (ЕО) № 539/2001 се прилага от всички държави членки, с изключение на Ирландия и Обединеното кралство.

               Регламент (ЕО) № 539/2001 беше изменен с Регламент (ЕС) № 509/2014 на Европейския парламент и на Съвета
                  2
                с добавянето на 19 държави към приложение II, в което се посочват третите държави, чиито граждани са освободени от изискването за притежаване на виза. Тези 19 държави са: Вануату, Гренада, Доминика, Източен Тимор, Кирибати, Колумбия, Маршалови острови, Микронезия, Науру, Обединени арабски емирства, Палау, Перу, Самоа, Сейнт Винсънт и Гренадини, Сейнт Лусия, Соломонови острови, Тонга, Тринидад и Тобаго, и Тувалу. Позоваването на всяка от тези държави в приложение II се придружава от бележка под линия, в която се уточнява, че „освобождаването от изискването за притежаване на виза се прилага от датата на влизане в сила на споразумение за освобождаване от изискването за притежаване на виза, което се сключва с Европейския съюз“.

               Регламент (ЕС) № 509/2014 бе приет на 20 май 2014 г. и влезе в сила на 9 юни 2014 г. През юли 2014 г. Комисията представи препоръка до Съвета, който да я упълномощи да започне преговори за сключване на споразумения за премахване на визите с всяка от следните 17 държави: Вануату, Гренада, Доминика, Източен Тимор, Кирибати, Колумбия, Маршалови острови, Микронезия, Науру, Обединени арабски емирства, Палау, Перу, Самоа, Сейнт Винсънт и Гренадини, Сейнт Лусия, Соломонови острови, Тонга, Тринидад и Тобаго, и Тувалу
                  3
               . На 9 октомври 2014 г. Съветът изпрати на Комисията указания за водене на преговорите.

               Първите споразумения за премахване на визите бяха подписани на 6 май 2015 г. (Обединени арабски емирства), 26 май 2015 г. (Източен Тимор) и 28 май 2015 г. (Вануату, Гренада, Доминика, Самоа, Сейнт Винсънт и Гренадини, Сейнт Лусия, Тринидад и Тобаго) и се прилагат временно от датата на подписването им до окончателното им влизане в сила.

               На 17 декември 2014 г. започнаха преговорите с Палау, които се проведоха чрез размяна на писма. По време на последвалата кореспонденция беше постигнато споразумение по всички аспекти. Споразумението беше парафирано на 27 май 2015 г. (Палау) и 10 юни 2015 г. (Съюза) чрез размяна на писма между главните преговарящи. Държавите членки бяха уведомени по време на проведеното на 15 юни 2015 г. заседание на работна група „Визи“ на Съвета.

               2.ПРАВНО ОСНОВАНИЕ

               От страна на Съюза правното основание за споразумението е член 77, параграф 2, буква а) от Договора за функционирането на Европейския съюз (ДФЕС) във връзка с член 218 от него.

               Приложеното предложение представлява правният инструмент за сключване на Споразумението. Съветът ще вземе решение с квалифицирано мнозинство след подписването на споразумението, от името на Съюза, от назначено от председателството на Съвета лице и след като е получил одобрението на Европейския парламент в съответствие с член 218, параграф 6, втора алинея, буква а) от ДФЕС.

               3.РЕЗУЛТАТ ОТ ПРЕГОВОРИТЕ

               Комисията счита, че целите, определени от Съвета в неговите указания за водене на преговори, са постигнати и че проектът на споразумението за премахване на визите е приемлив за Съюза.

               Окончателното му съдържание може да бъде обобщено, както следва:

               Цел

               В споразумението се предвижда безвизово пътуване за гражданите на Европейския съюз и за гражданите на Палау, когато пътуват до територията на другата договаряща се страна за период, не по-дълъг от 90 дни в рамките на всеки период от 180 дни.

               С цел защита на еднаквото третиране на всички граждани на ЕС в споразумението бе включена разпоредба, постановяваща, че Палау може да суспендира или да прекрати споразумението само по отношение на всички държави — членки на Европейския съюз, и съответно, Съюзът също може да суспендира или да прекрати споразумението само по отношение на всички свои държави членки.

               Специфичното положение на Обединеното кралство и Ирландия е отразено в преамбюла.

               Обхват

               Премахването на визите обхваща всички категории лица (притежателите на обикновен, дипломатически, служебен/официален и специален паспорт), пътуващи с всякаква цел, с изключение с цел упражняване на доходоносна дейност. За тази последна категория всяка държава членка, а също и Палау, имат свободата да налагат изискването за притежаване на виза на гражданите на другата страна в съответствие с приложимото право на Съюза или националното право. За да се гарантира хармонизираното изпълнение, към споразумението е приложена съвместна декларация за тълкуването на категорията лица, които пътуват с цел упражняване на доходоносна дейност.

               Продължителност на пребиваването

               В споразумението се предвижда безвизово пътуване за гражданите на Европейския съюз и за гражданите на Палау, когато пътуват до територията на другата договаряща се страна за период, не по-дълъг от 90 дни в рамките на всеки период от 180 дни. Съвместна декларация относно тълкуването на този срок до 90 дни за всеки период от 180 дни е приложена към споразумението.

               В споразумението се отчита положението на държавите членки, които все още не прилагат изцяло достиженията на правото от Шенген. Докато тези държави членки не са част от Шенгенското пространство без вътрешни граници, премахването на визите предоставя право на гражданите на Палау да пребивават за срок до 90 дни в рамките на всеки период от 180 дни на територията на всяка от тях (понастоящем това са България, Кипър, Румъния и Хърватия), независимо от срока, изчислен за цялото Шенгенско пространство.

               Териториално приложение

               В споразумението се съдържат разпоредби, отнасящи се до приложението му на териториално равнище: в случая на Франция и Нидерландия премахването на визите ще даде право на гражданите на Палау да пребивават само на европейската територия на тези държави членки.

               Декларации

               В допълнение към гореспоменатите съвместни декларации към споразумението са приложени други две съвместни декларации:

               –за асоциирането на Норвегия, Исландия, Швейцария и Лихтенщайн към процеса на изпълнение, прилагане и развитие на достиженията на правото от Шенген;

               –за пълното разпространение на информацията за съдържанието и последствията от споразумението за премахването на визите и свързаните с него въпроси като условията за влизане.

               4.ЗАКЛЮЧЕНИЕ

               С оглед на горепосочените резултати Комисията предлага Съветът да одобри, след получаване на одобрението на Европейския парламент, приложеното Споразумение между Европейския съюз и Палау за премахване на визите за краткосрочно пребиваване.

               2015/0193 (NLE)

               Предложение за

               РЕШЕНИЕ НА СЪВЕТА

               относно сключването на Споразумението между Европейския съюз и Република Палау за премахване на визите за краткосрочно пребиваване

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 77, параграф 2, буква а) във връзка с член 218, параграф 6, втора алинея, буква а) от него,

               като взе предвид предложението на Европейската комисия,

               като взе предвид одобрението на Европейския парламент,

               като има предвид, че:

               (1)Комисията участва в преговори от името на Европейския съюз за сключването на споразумение с Република Палау (наричана по-нататък „Палау“) за премахване на визите за краткосрочно пребиваване (наричано по-нататък „Споразумението“).

               (2)При условие че е възможно сключването му на по-късна дата, това споразумение бе подписано от името на Европейския съюз на … 2015 г. и се прилага временно от деня след тази дата съгласно Решение…../…/EС на Съвета от [….] г.

               (3)Споразумението следва да бъде одобрено,

               (4)Със Споразумението се създава Съвместен комитет за управление на Споразумението, който приема свой процедурен правилник. В този случай е уместно да се предвиди опростена процедура за определяне на позицията на Съюза.

               (5)В съответствие с Протокола относно позицията на Обединеното кралство и Ирландия по отношение на пространството на свобода, сигурност и правосъдие и Протокола относно достиженията на правото от Шенген, включени в рамките на Европейския съюз, приложени към Договора за Европейския съюз и към Договора за функционирането на Европейския съюз, и като потвърждава, че разпоредбите на Споразумението не се прилагат за Обединеното кралство и Ирландия,

               ПРИЕ НАСТОЯЩОТО РЕШЕНИЕ:

               Член 1

               Споразумението между Европейския съюз и Палау за премахване на визите за краткосрочно пребиваване се одобрява от името на Съюза.

               Член 2

               Председателят на Съвета връчва уведомлението съгласно член 8, параграф 1 от Споразумението
                  4
               .

               Член 3

               Комисията, подпомагана от експерти от държавите членки, представлява Съюза в Съвместния комитет от експерти, създаден по силата на член 6 от Споразумението.

               Член 4

               След консултация със специален комитет, определен от Съвета, Комисията приема позицията на Съюза в рамките на Съвместния комитет от експерти относно приемането на процедурен правилник на този комитет съгласно член 6, параграф 4 от Споразумението.

               Член 5

               Настоящото Решение влиза в сила в деня на приемането му.

               Съставено в Брюксел на  година.

                     За Съвета

                     Председател

                     (1)
                  Регламент (ЕО) № 539/2001 на Съвета от 15 март 2001 г. за определяне на третите страни, чиито граждани трябва да притежават виза, когато преминават външните граници на държавите членки, както и тези, чиито граждани са освободени от това изискване, ОВ L 81, 21.3.2001 г., стр. 1.

                     (2)
                  Регламент (ЕС) № 509/2014 на Европейския парламент и на Съвета от 15 май 2014 г. за изменение на Регламент (ЕО) № 539/2001 на Съвета за определяне на третите страни, чиито граждани трябва да притежават виза, когато преминават външните граници, както и тези, чиито граждани са освободени от това изискване, ОВ L 149, 20.5.2014 г., стр. 67.

                     (3)
                  COM (2014) 467, 17.7.2014 г.

                     (4)
                  Датата на влизане в сила на Споразумението ще бъде публикувана в Официален вестник на Европейския съюз от генералния секретариат на Съвета.

    ---documentbreak---

               ЕВРОПЕЙСКА КОМИСИЯ
            Брюксел, 14.9.2015
            COM(2015) 430 final
            ПРИЛОЖЕНИЕ
            към
            Предложението за решение на Съвета
            относно сключването на Споразумението между Европейския съюз и Република Палау за премахване на визите за краткосрочно пребиваване

               ПРИЛОЖЕНИЕ

               към

               Предложението за решение на Съвета

               относно сключването на Споразумението между Европейския съюз и Република Палау за премахване на визите за краткосрочно пребиваване

               СПОРАЗУМЕНИЕ

               между Европейския съюз и Република Палау за премахване на визите за краткосрочно пребиваване

               ЕВРОПЕЙСКИЯТ СЪЮЗ, наричан по-долу „Съюзът“ или „ЕС“, и

               РЕПУБЛИКА ПАЛАУ (наричана по-долу „Палау“)

               заедно наричани по-долу „договарящите се страни“,

               С ЦЕЛ по-нататъшно развиване на приятелските отношения между договарящите се страни и като желаят да улеснят пътуванията чрез осигуряване на безвизово влизане и краткосрочно пребиваване за своите граждани,

               КАТО ВЗЕХА ПРЕДВИД Регламент (ЕC) № 509/2014 на Европейския парламент и Съвета от 15 май 2014 г. за изменение на Регламент (ЕО) № 539/2001 за определяне на третите страни, чиито граждани трябва да притежават виза, когато преминават външните граници на държавите членки, както и тези, чиито граждани са освободени от това изискване
                  1
               , чрез — inter alia — прехвърляне на 19 трети държави, включително Палау, в списъка с трети държави, чиито граждани са освободени от изискването за притежаване на виза за краткосрочно пребиваване в държавите членки,

               КАТО ОТЧИТАТ, че в член 1 от Регламент (ЕС) № 509/2014 се предвижда, че за тези 19 държави освобождаването от изискването за виза се прилага от датата на влизане в сила на споразумение за освобождаване от изискването за виза, което се сключва със Съюза,

               КАТО ЖЕЛАЯТ да защитят принципа на еднакво третиране на всички граждани на ЕС,

               КАТО ИМАТ ПРЕДВИД, че лицата, пътуващи с цел упражняване на доходоносна дейност по време на своето краткосрочно пребиваване, не попадат в приложното поле на настоящото Споразумение и следователно за тази категория продължават да се прилагат съответните разпоредби на правото на Съюза и националното право на държавите членки, както и националното право на Палау във връзка със задължението за притежаване на виза или освобождаването от него, и във връзка с достъпа до заетост,

               КАТО ВЗЕМАТ ПРЕДВИД Протокола относно позицията на Обединеното кралство и Ирландия по отношение на пространството на свобода, сигурност и правосъдие и Протокола относно достиженията на правото от Шенген, включени в рамките на Европейския съюз, приложени към Договора за Европейския съюз и към Договора за функционирането на Европейския съюз, и като потвърждават, че разпоредбите на настоящото споразумение не се прилагат по отношение на Обединеното кралство и Ирландия,

               СЕ СПОРАЗУМЯХА ЗА СЛЕДНОТО:

               ЧЛЕН 1

               Цел

               Настоящото споразумение предвижда безвизово пътуване за гражданите на Съюза и за гражданите на Палау, когато пътуват до територията на другата договаряща се страна за период, не по-дълъг от 90 дни в рамките на всеки период от 180 дни.

               ЧЛЕН 2

               Определения

               За целите на настоящото Споразумение

               a)
                     „държава членка“ означава всяка държава — членка на Съюза, с изключение на Обединеното кралство и Ирландия;

               б)
                     „гражданин на Съюза“ означава гражданин на държава членка съгласно определението в буква а);

               в)
                     „гражданин на Палау“ означава всяко лице, притежаващо гражданство на Палау;

               г)
                     „Шенгенско пространство“ означава пространството без вътрешни граници, обхващащо териториите на държавите членки съгласно определението в буква а), които прилагат изцяло достиженията на правото от Шенген.

               ЧЛЕН 3

               Приложно поле

               1.
                     Гражданите на Съюза, които притежават валиден обикновен, дипломатически, служебен, официален или специален паспорт, издаден от държава членка, могат да влизат и пребивават без виза на територията на Палау за периода на пребиваване, определен в член 4, параграф 1.

               Гражданите на Палау, които притежават валиден обикновен, дипломатически, служебен, официален или специален паспорт, издаден от Палау, могат да влизат и пребивават без виза на територията на държавите членки за периода на пребиваване, определен в член 4, параграф 2.

               2.
                     Параграф 1 от настоящия член не се прилага за лицата, пътуващи с цел упражняване на доходоносна дейност.

               За тази категория лица всяка държава членка може самостоятелно да реши да наложи изискването за притежаване на виза за гражданите на Палау или да го оттегли в съответствие с член 4, параграф 3 от Регламент (ЕО) № 539/2001 на Съвета
                  2
               .

               За тази категория лица Палау може да реши да наложи изискването за притежаване на виза или да отмени визовия режим за гражданите на всяка държава членка поотделно в съответствие със своето национално право.

               3.
                     Премахването на визите, предвидено с настоящото споразумение, се прилага, без да се засягат законите на договарящите се страни във връзка с условията за влизане и краткосрочно пребиваване. Държавите членки и Палау запазват правото си да откажат влизане и краткосрочно пребиваване на своята територия, ако едно или повече от тези условия не са изпълнени.

               4.
                     Премахването на визите се прилага независимо от вида транспорт, използван за преминаване на границите на договарящите се страни.

               5.
                     Необхванатите от настоящото Споразумение въпроси се уреждат от правото на Съюза, националното право на държавите членки и националното право на Палау.

               ЧЛЕН 4

               Продължителност на пребиваването

               1.
                     Гражданите на Съюза могат да пребивават на територията на Палау за период, не по-дълъг от 90 дни в рамките на всеки период от 180 дни.

               2.
                     Гражданите на Палау могат да пребивават на територията на държавите членки, прилагащи изцяло достиженията на правото от Шенген, за период, не по-дълъг от 90 дни в рамките на всеки период от 180 дни. Този период се изчислява независимо от всякакво пребиваване в държава членка, която все още не прилага изцяло достиженията на правото от Шенген.

               Гражданите на Палау могат да пребивават за период, не по-дълъг от 90 дни в рамките на всеки период от 180 дни на територията на всяка от държавите членки, които все още не прилагат изцяло достиженията на правото от Шенген, независимо от продължителността на пребиваването, изчислена за територията на държавите членки, които прилагат изцяло достиженията на правото от Шенген.

               3.
                     Настоящото Споразумение не засяга възможността Палау и държавите членки да удължат периода на пребиваване над 90 дни в съответствие със своето национално право и с правото на Съюза.

               ЧЛЕН 5

               Териториално приложение

               1.
                     По отношение на Френската република настоящото Споразумение се прилага само за европейската територия на Френската република.

               2.
                     По отношение на Кралство Нидерландия настоящото Споразумение се прилага само за европейската територия на Кралство Нидерландия.

               ЧЛЕН 6

               Съвместен комитет за управление на Споразумението

               1.
                     Договарящите се страни създават Съвместен комитет от експерти (наричан по-долу „Комитетът“), съставен от представители на Съюза и представители на Палау. Съюзът се представлява от Европейската комисия.

               2.
                     Комитетът има следните задачи:

               а)
                     наблюдение на прилагането на настоящото Споразумение,

               б)
                     представяне на предложения за изменения или допълнения към настоящото Споразумение,

               в)
                     уреждане на спорове, възникнали при тълкуването или прилагането на настоящото Споразумение.

               3.
                     Комитетът се свиква при необходимост по искане на една от договарящите се страни.

               4.
                     Комитетът приема своя процедурен правилник.

               ЧЛЕН 7

               Връзка на настоящото Споразумение със съществуващи двустранни споразумения за премахване на визите между държавите членки и Палау

               Настоящото Споразумение има предимство пред всички двустранни споразумения или договорености, сключени между отделните държави членки и Палау, доколкото те уреждат въпроси, попадащи в приложното поле на настоящото споразумение.

               ЧЛЕН 8

               Заключителни разпоредби

               1.
                     Настоящото Споразумение се ратифицира или одобрява от договарящите се страни в съответствие с техните съответни вътрешни процедури и влиза в сила на първия ден от втория месец след датата на по-късната от двете нотификации, чрез които договарящите се страни се уведомяват една друга относно приключването на гореспоменатите процедури.

               Настоящото Споразумение се прилага временно от деня след датата на неговото подписване.

               2.
                     Настоящото Споразумение се сключва за неопределен срок, освен ако действието му не бъде прекратено в съответствие с параграф 5.

               3.
                     Настоящото Споразумение може да бъде изменяно с писменото съгласие на договарящите се страни. Измененията влизат в сила, след като договарящите се страни са се уведомили една друга за приключването на необходимите им за тази цел вътрешни процедури.

               4.
                     Всяка договаряща се страна може да суспендира изцяло или частично прилагането на настоящото Споразумение, по-специално по причини, свързани с обществения ред, защитата на националната сигурност или защитата на общественото здраве, незаконната имиграция или повторното въвеждане на изискването за притежаване на виза от някоя от договарящите се страни. Другата договаряща се страна се уведомява за решението за суспендиране не по-късно от два месеца преди планираната дата на неговото влизане в сила. Договарящата се страна, която е суспендирала прилагането на настоящото Споразумение, незабавно информира другата договаряща страна, ако причините за това суспендиране отпаднат, и възобнови неговото прилагане.

               5.
                     Всяка договаряща се страна може да прекрати настоящото Споразумение с писмено уведомление до другата страна. Настоящото Споразумение престава да бъде в сила 90 дни след това.

               6.
                     Палау може да суспендира прилагането на настоящото Споразумение или да го прекрати само по отношение на всички държави членки.

               7.
                     Съюзът може да суспендира прилагането на настоящото Споразумение или да го прекрати само по отношение на всички свои държави членки.

               Съставено в два екземпляра на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, финландски, френски, чешки и шведски език, като всеки текст е еднакво автентичен.

               СЪВМЕСТНА ДЕКЛАРАЦИЯ ПО ОТНОШЕНИЕ НА ИСЛАНДИЯ, НОРВЕГИЯ, ШВЕЙЦАРИЯ И ЛИХТЕНЩАЙН

               Договарящите се страни вземат предвид съществуващите тесни връзки между Европейския съюз и Норвегия, Исландия, Швейцария и Лихтенщайн, по- специално въз основа на споразуменията от 18 май 1999 г. и 26 октомври 2004 г. относно асоциирането на тези държави към процеса на изпълнение, прилагане и развитие на достиженията на правото от Шенген.

               При тези обстоятелства е желателно властите на Норвегия, Исландия, Швейцария и Лихтенщайн, от една страна, и на Палау, от друга страна, незабавно да сключат двустранни споразумения за премахване на визите за краткосрочно пребиваване при условия, подобни на тези на настоящото споразумение.

               СЪВМЕСТНА ДЕКЛАРАЦИЯ ОТНОСНО ТЪЛКУВАНЕТО НА КАТЕГОРИЯТА ЛИЦА, ПЪТУВАЩИ С ЦЕЛ УПРАЖНЯВАНЕ НА ДОХОДОНОСНА ДЕЙНОСТ, СЪГЛАСНО ПРЕДВИДЕНОТО В ЧЛЕН 3, ПАРАГРАФ 2 ОТ НАСТОЯЩОТО СПОРАЗУМЕНИЕ

               В желанието си да осигурят общо тълкуване договарящите се страни се съгласяват, че за целите на настоящото Споразумение категорията лица, упражняващи доходоносна дейност, обхваща лицата, които влизат с цел упражняване на доходоносно занятие или платена дейност на територията на другата договаряща се страна като наето лице или като доставчик на услуги.

               Тази категория следва да не обхваща:

               –
                     представителите на деловите среди, т.е. лицата, пътуващи с делова цел (без да са наети в държавата на другата договаряща се страна),

               –
                     спортистите или хората на изкуството, извършващи дейност по конкретен повод,

               –
                     журналистите, изпратени от медиите на своята държава по местоживеене, и

               –
                     стажантите в рамките на едно и също предприятие.

               Прилагането на настоящата Декларация се наблюдава от Съвместния комитет в рамките на отговорностите му съгласно член 6 от настоящото Споразумение, като той може да предложи изменения, когато въз основа на опита на договарящите се страни счита това за необходимо.

               СЪВМЕСТНА ДЕКЛАРАЦИЯ ОТНОСНО ТЪЛКУВАНЕТО НА ПЕРИОДА ДО 90 ДНИ В РАМКИТЕ НА ВСЕКИ ПЕРИОД ОТ 180 ДНИ СЪГЛАСНО ЧЛЕН 4 ОТ НАСТОЯЩОТО СПОРАЗУМЕНИЕ

               Договарящите се страни приемат, че периодът до 90 дни в рамките на всеки период от 180 дни, както е предвидено в член 4 от настоящото Споразумение, означава или непрекъснато посещение, или няколко последователни посещения, чиято обща продължителност не надвишава 90 дни в рамките на всеки период от 180 дни.

               Понятието „всеки“ предполага прилагането на „подвижен“ референтен период от 180 дни, като се гледа назад всеки ден от пребиваването за последния период от 180 дни, за да се провери дали продължава да бъде изпълнявано изискването за 90 дни в рамките на всеки период от 180 дни. Това, наред с другото, означава, че липсата на непрекъснат период от 90 дни позволява ново пребиваване до 90 дни.

               СЪВМЕСТНА ДЕКЛАРАЦИЯ ОТНОСНО ИНФОРМИРАНЕТО НА ГРАЖДАНИТЕ ЗА СПОРАЗУМЕНИЕТО ЗА ПРЕМАХВАНЕ НА ВИЗИТЕ

               Като признават значението на прозрачността за гражданите на Европейския съюз и гражданите на Палау, договарящите се страни се съгласяват да гарантират пълно разпространение на информацията за съдържанието и последиците от Споразумението за премахване на визите и свързаните с него въпроси, като условията за влизане.

               _________________

                     (1)
                  ОВ на ЕС L 149, 20.5.2014 г., стр. 67

                     (2)
                  Регламент (ЕО) № 539/2001 на Съвета от 15 март 2001 г. за определяне на третите страни, чиито граждани трябва да притежават виза, когато преминават външните граници на държавите членки, както и тези, чиито граждани са освободени от това изискване (ОВ на ЕС L 81, 21.3.2001 г., стр. 1).


|

52010PC0154

Предложение за решение на Съвета от … г. относно сключването на Споразумението под формата на размяна на писма между Европейския съюз и Република Чили във връзка със сключването на Договореността относно опазването на запасите от риба меч в Югоизточната част на Тихия океан  /* COM/2010/0154 окончателен - NLE 2010/0084 */

	[pic] | ЕВРОПЕЙСКА КОМИСИЯ |Брюксел, 19.4.2010COM(2010)154 окончателен2010/0084 (NLE)Предложение заРЕШЕНИЕ НА СЪВЕТАот … г.относно сключването на Споразумението под формата на размяна на писма между Европейския съюз и Република Чили във връзка със сключването на Договореността относно опазването на запасите от риба меч в Югоизточната част на Тихия океанОБЯСНИТЕЛЕН МЕМОРАНДУМВ резултат на жалбата, внесена от ANAPA (Испанската национална асоциация на притежателите на кораби с дълбоководни парагади), Европейската комисия започна проучване съгласно Регламент № 3286/94 на Съвета (Регламент относно търговските бариери) (известието за започване е публикувано на 10 юли 1998 г.). На 23 март 1999 г. Европейската комисия публикува своя доклад от проучването, съгласно който чилийската практика да се отказва достъп до чилийските пристанища на кораби, извършващи риболов на риба меч в Югоизточната част на Тихия океан, противоречи на член V от Общото споразумение за митата и търговията от 1994 г. (ГАТТ).Като следствие от Решение 2000/296/ЕО на Комисията от 5 април 2000 г. относно забраната на Чили кораби на Общността да разтоварват улов на риба меч в чилийски пристанища Европейката комисия инициира процедура на СТО за уреждане на спорове срещу Чили.В отговор на тази процедура на СТО Чили поиска някои въпроси да бъдат разгледани в рамките на задължителното уреждане на спорове съгласно Конвенцията на ООН по морско право. След това Чили и Общността сезираха на 19 декември 2000 г. специален състав на Международния трибунал по морско право (ITLOS) със спор относно опазването и устойчивата експлоатация на запасите от риба меч в Югоизточната част на Тихия океан.На 25 януари 2001 г. Европейската комисия и Чили постигнаха временно споразумение, в резултат на което страните одобриха паралелното спиране на процедурите на СТО и ITLOS.През април 2008 г. Съветът прие решение за упълномощаване на Комисията да води преговори с Чили от името на Европейската общност с цел да се постигне окончателно споразумение относно новата рамка за сътрудничество в областта на рибарството.На 30 октомври 2008 г. Комисията представи на Работната група по вътрешна и външна политика на рибарството на Съвета текста на договореността, постигната между преговарящите страни относно опазването на запасите от риба меч в Югоизточната част на Тихия океан. Новата договореност ще осигури достъп до определени чилийски пристанища за операции по трансбордиране и разтоварване на суша, както и за логистични цели, за риболовни кораби под флага на държавите-членки, опериращи във водите в Югоизточната част на Тихия океан. Новата договореност не поставя под въпрос съответните правомощия на съществуващите регионални организации за управление на рибарството (Междуамериканската комисия за тропическа риба тон — IATTC), така и на онези, които се намират в процес на създаване (Регионалната организация за управление на рибарството в южната част на Тихия океан — SPRFMO).На 3 декември 2009 г. Комисията представи на Работната група по вътрешна и външна политика на рибарството на Съвета резултата от двустранните технически разговори с Чили, които се проведоха на 5 и 6 октомври 2009 г. в Ню Йорк. Страните парафираха техническо приложение I към договореността, което съдържа подробни процедури, които да бъдат следвани от корабите на ЕС, извършващи риболов на риба меч и искащи достъп до определените чилийски пристанища. Тези процедури съответстват на модерните мерки на ФАО за държавен пристанищен контрол.Междувременно двете страни вече съвместно се отказаха от производство по делото, гледано от ITLOS. На 16 декември 2009 г. специалният състав на ITLOS постанови прекратяване на производството в съответствие със съвместното искане на Чили и ЕС.Подготвя се и съвместно оттегляне на исканията в рамките на процедурата на СТО (WT/DS/193 – Мерки, засягащи транзитното преминаване и вноса на риба меч). На този етап обаче Комисията няма да предложи да се спре разглеждането на жалбата, внесена съгласно Регламента относно търговските бариери. Комисията има намерението да направи предложение за оттегляне едва след официалното сключване на споразумението от съответните органи на ЕС и на Чили и при условие че разпоредбите относно достъпа до чилийски пристанища на кораби на ЕС, извършващи риболов на риба меч в открито море в Югоизточната част на Тихия океан, са били приложени по задоволителен начин за разумен срок от време.Държавите-членки и Европейският парламент следва да бъдат поканени от Комисията да започнат съответната процедура за сключване на споразумението. Междувременно с цел да се гарантира, че достъпът на кораби на ЕС, извършващи риболов на риба меч, до определените чилийски пристанища няма да бъде забавян повече, е необходимо да се приложи временно договореността и за тази цел бе предложено успоредно, но отделно решение на Съвета.2010/0084 (NLE)Предложение заРЕШЕНИЕ НА СЪВЕТАот … г.относно сключването на Споразумението под формата на размяна на писма между Европейския съюз и Република Чили във връзка със сключването на Договореността относно опазването на запасите от риба меч в Югоизточната част на Тихия океанСЪВЕТЪТ НА ЕВРОПЕЙСКИЯ СЪЮЗ,като взе предвид Договора за функционирането на Европейския съюз, и по-специално член 43 във връзка с член 218, параграф 6, буква а) от него,като взе предвид предложението на Европейската комисия,като взе предвид съгласието на Европейския парламент[1],като има предвид, че:1.  Европейският съюз има за цел да сключва рамкови споразумения за сътрудничество в областта на рибарството с трети страни, за да гарантира опазването и устойчивото управление на видовете от общ интерес и достъпа на кораби на ЕС до пристанищата на трети страни за извършване на операции по трансбордиране и разтоварване на суша, както и за логистични цели.2.  На 4 април 2008 г. Съветът упълномощи Комисията да започне преговори с Република Чили за опазването на запасите от риба меч в Югоизточната част на Тихия океан. Преговорите бяха приключени успешно с парафирането на Договореността относно опазването и управлението на запасите от риба меч в Югоизточната част на Тихия океан и нейното подробно приложение I.3.  В съответствие с Решение 2010/XXX на Съвета от [...][2] и след размяна на писма с Чили Договореността между Европейския съюз и Република Чили относно опазването на запасите от риба меч в Югоизточната част на Тихия океан бе временно приложена в очакване на нейното сключване на по-късна дата.4.  В интерес на Европейския съюз е да се сключи сега Споразумението под формата на размяна на писма с Чили,ПРИЕ НАСТОЯЩОТО РЕШЕНИЕ:Член 1С настоящото от името на Европейския съюз се одобрява Споразумението под формата на размяна на писма във връзка със сключването на Договореността между Европейския съюз и Република Чили относно опазването на запасите от риба меч в Югоизточната част на Тихия океан.Текстът на Споразумението под формата на размяна на писма между Европейския съюз и Чили е приложен към настоящото решение.Член 2Европейската комисия е упълномощена да подпише от името на Европейския съюз писмото от Европейския съюз, посочено в член 1, и да посочи лицата, оправомощени да извършат подписването.Член 3Настоящото решение влиза в сила в деня на приемането му.Член 4Настоящото решение се публикува в Официален вестник на Европейския съюз .Адресати на настоящото решение са държавите-членки.Съставено в Брюксел на […] година.За СъветаПрезидентПРИЛОЖЕНИЕСПОРАЗУМЕНИЕ ПОД ФОРМАТА НА РАЗМЯНА НА ПИСМАмежду Европейския съюз и Република Чили във връзка със сключването на Договореността относно опазването на запасите от риба меч в Югоизточната част на Тихия океанА. Писмо от Европейския съюзУважаема госпожо/Уважаеми господине,Имам честта да се позова на преговорите, проведени в Брюксел на 15 и 16 октомври 2008 г. между Европейския съюз и Република Чили, които доведоха до Договореността относно опазването на запасите от риба меч в Югоизточната част на Тихия океан (наричана по-долу „Договореността“), както и до двустранните технически разговори в Ню Йорк на 5 и 6 октомври 2009 г.Между Европейския съюз и Чили бе постигнато следното споразумение:i) двете Страни одобряват горепосочената Договореност, за която бе постигнато съгласие на 15—16 октомври 2008 г., включително подробното приложение I, за което бе постигнато съгласие на 5—6 октомври 2009 г. в Ню Йорк.ii) следните документи и информация представляват неделима част от настоящото споразумение под формата на размяна на писма:а) Договореността, одобрена на 15—16 октомври 2008 г. в Брюксел, изменена с:б) подробното приложение I към Договореността, одобрено по време на двустранната техническа среща на 5—6 октомври 2009 г. в Ню Йорк;в) вербалната нота на Чили от 23 ноември 2009 г., с която чилийските пристанища Arica, Antofagasta и Punta Arenas се определят за пристанища, предлагащи достъп на корабите на ЕС, извършващи риболов на риба меч в открито море в Югоизточната част на Тихия океан, във връзка с точка (xi) от приложението, упоменато в буква б) по-горе.Ще Ви бъда задължен, ако потвърдите получаването на настоящото писмо и факта, че това писмо заедно с Вашия отговор представляват споразумение между Чили и Европейския съюз за сключване на Договореността.Настоящото споразумение ще се прилага от деня, следващ датата на Вашия отговор.С уважение:За Европейския съюз,Б. Писмо от Република ЧилиУважаема госпожо/Уважаеми господине,Имам честта да потвърдя получаването на Вашето писмо с днешна дата, което гласи следното:„Имам честта да се позова на преговорите, проведени в Брюксел на 15 и 16 октомври 2008 г. между Европейския съюз и Чили, които доведоха до договореността относно опазването на запасите от риба меч в Югоизточната част на Тихия океан (наричана по-долу „Договореността“), както и до двустранните технически разговори в Ню Йорк на 5 и 6 октомври 2009 г.Между Европейския съюз и Чили бе постигнато следното споразумение:i) двете Страни одобряват горепосочената Договореност, за която бе постигнато съгласие на 15—16 октомври 2008 г., включително подробното приложение I, за което бе постигнато съгласие на 5—6 октомври 2009 г. в Ню Йорк.ii) следните документи и информация представляват неделима част от настоящото споразумение под формата на размяна на писма:а) текста на Договореността, одобрена на 15—16 октомври 2008 г. в Брюксел, изменена с:б) подробното приложение I към Договореността, одобрено по време на двустранната техническа среща на 5—6 октомври 2009 г. в Ню Йорк;в) вербалната нота на Чили от 23 ноември 2009 г., с която чилийските пристанища Arica, Antofagasta и Punta Arenas се определят за пристанища, предлагащи достъп на корабите на ЕС, извършващи риболов на риба меч в открито море в Югоизточната част на Тихия океан, във връзка с точка (xi) от приложението, упоменато в буква б) по-горе.Ще Ви бъда задължен, ако потвърдите получаването на настоящото писмо и факта, че това писмо заедно с Вашия отговор представляват споразумение между Чили и Европейския съюз за сключване на Договореността.Настоящото споразумение ще се прилага от деня, следващ датата на Вашия отговор.“Имам честта да потвърдя, че Вашето писмо и настоящият отговор представляват споразумение между Чили и Европейския съюз.С уважение:За Република Чили[1] ОВ C , г., стр. .[2] OВ L , г., стp. .